text: Borgen: Optimisme og lidt bekymring
  02 januar 2014 kl. 10.43
  Det nye butikscenter, Borgen i Sønderborg, har haft 880.000 besøgende i de første tre måneder. Det giver anledning til optimisme hos nogen, men også en smule bekymrede miner.
  Centret har budgetteret med to millioner gæster det første år, og lidt færre i år 2.
  Og det tal håber centret bl.a. at nå med gæster fra Nordtyskland, Aabenraa og Tønder.
  Men i Sønderborg Handel mener de ikke, at besøgstallene helt levet op til forventningerne.
  - Der er ikke kommet den øgede kundetilstrømning, som vi havde forventet, siger cityformand i Sønderborg Handel, Lars Eskildsen, til jv.dk. Derfor så vi også på et tidligt tidspunkt i december, at det vigende salg i butikkerne gav masser af udsalgsskilte.
  - Efter åbningens nyhedsinteresse blev det hurtigt hverdag igen, og det er der, vi er nu, tilføjer han.
  Med butikscentret er der kommet 35 nye butikker i Sønderborg.
  